Gastarbayterning oilasi zamon va turmush haqida nima deydi?
O’tgan yili O’zbekistondan 1 million 200 ming odam ish izlab borgan. Tojikistondan 800 ming, Qirg’izistondan esa taxminan 382 ming.
Noqonuniy ishlab, vatandagi oilasini boqayotganlar soni bundan bir necha baravar ko’p bo’lishi mumkin. So’nggi ma’lumotlarga ko’ra, Qirg’iziston aholisining taxminan 15-20 foizi Rossiya yoki Qozog’istonda gastarbayterlik qilmoqda. O’shlik Manzura opaning o’g’li Haliljon ikki yil muqaddam Rossiyaga ko’chib ketgan. Mohir quruvchi qiynalmay ish topgan. 2010-yil janubiy Qirg’izistonda yuz bergan keyin migrantlar soni yanada ko’paygan. Yoshlar, kattalar orasidan kasblilar mamlakatni tark etgan. Hozirda turli ma’lumotga ko’ra, 500 mingdan bir millionga yaqin qirg’izistonlik xorijda faoliyat ko’rsatadi. Malika opaning o’g’li yosh shifokor. Rossiya markazidagi shaharlarning birida ancha obro’si baland. “Uch farzandim bor. Kattasining kasbi shifokor. U hozirgi kunda oilasi bilan birga Rossiyada. O’z kasbi bo’yicha ishlab yuribdi. Ketganiga bir yarim yil bo’ldi. Oldinlari ham xorijga borib ishlab kelay, degan o’ylari bor edi. Keyinchalik Qirg’izistonda bo’lib o’tgan voqealar unga katta turtki bo’ldi shekilli”, - deydi suhbatdosh. Kuz oxirida O’sh aeroportida Rossiyaning yetti mintaqasidan samolyot keti uzilmaydi. Mehnat muhojirlari qishki ta’tilga keladi. Ayrimlar o’zga yurtda ko’nikib qolganini, ildiz otganini aytsa, boshqalari vatanni qo’msashdan gap ochadi. Ammo ko’pchilik hozircha o’z taqdirini ko’proq xorij bilan bog’laydi. “Ishlaylik, pul topaylik, farzandlarga yaxshu bilim beraylik, degan maqsadda ketishdi o’g’illlarimiz”, - deydi ota-onalar. “Yozgi ta’tilga kelishadi, albatta, ammo qaytib ketishadi. Axir, yumush bo’lmasa, ko’chada bemalol yurolmasang, dardingni birovga aytib, arz qilganing bilan foydasi bo’lmasa...” “Bir tomondan, ketib yaxshi qilishdi, deysan goho. Ikkinchi tomondan, ular u yoqda bo’lsa, bizlar bu yoqda. Ayriliq, hijron, nabiralarni sog’inamiz, ularga to’y qilish kerak. Bizlar ayriliqda yashashga ko’nikmagan millat ekanmiz”, - deydi suhbatdoshlar. Ular, asosan, oilalarning bo’linib qolayotgani, qarindoshlik rishtalariga putur yetayotganidan tashvishda. Kimdir shunday hayot, ya’ni globalizatsiya sharoitiga ko’nikish darkorligini urg’ulaydi. O’g’iloy opaning barcha yaqinlari chetda. Opaning o’zi ham yoz oylarida o’sha joylarda ishlab keladi. U muhojirlar hayoti, intilishlaridan xabardor. “Tinchlik-omonlik bo’lsin, yilda bo’lsada ko’rishib tursak bas”, - deydi aksar muhojirlar va ularning qarindoshlari. Hozirda bu tilak ko’pchilikning falsafasi bo’lib qolgan.